《洞仙歌 其二 九日酬别邵亦同》
清代·李符

师门同学，询平生良友。闽海将军乱离后。到西泠桥畔，买醉垆头，人濯濯、彷佛月中春柳。

清才天付与，旅馆残灯，击钵催诗八叉手。更擅郭熙山，一箑相贻，写眼底、丹枫乌桕。

便送我、兰舟向淮阴，正茸帽风吹，黯然重九。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。